8
Tamongoch napat monandeow nenüt lepra
(Mr. 1:40-45; Lc. 5:12-16)
1 Wüx taw tiüt Teat Jesús imiün wüx tiüc, tandüjpiw nej xeyay nipilan. 2 Condom quiaj ajngot majaw nej nop naxey axom nej napat monandeow nasoic lepra atextexíichan ombas nej. Quiaj taquieel micos nej tiüt teombas Teat Jesús, tasaj:
―Teat Naxey, sitiül ique indiüm, sajaw alndom memongoch iün sandeow ―aj.
3 Quiaj Teat Jesús taxaing owix marreeg, tasaj:
―Xecual sandiüm, sanamongoch iün indeow ―aj.
Wǘxan ndoj masoic aag ayaj, andǘüban ndej minecoy nej aaga niün andeow quiaj. 4 Condom quiaj tasaj nej Teat Jesús:
―Nde mesaj nejinguind, quiür, iich majaw ic miteaats, iyac erchech atnej tapiüng Moisés marangüch. Quiaj apmajawüw ique lerneaj ―aj nej.
Tajneaj nop nerang minajiüt minatang soldado
(Lc. 7:1-10)
5 Almajmel tiül cambaj Capernaum Teat Jesús, quiaj tiün majaw nej nop minatang soldado matün nej ocueaj. 6 Tasaj:
―Teat Naxey, nop nerang xenajiüt alwüx mats saniüng, lamalox nej tiüt noic monandeow. Nómban asol nej, xeyay necoy tenguial mamongoch ―aw.
7 Quiaj tapiüng Teat Jesús:
―Saleamb quiaj namongoch iün andeow ―aw.
8 Quiaj tapiüng a natang soldado romano:
―Teat Naxey, cuane xic, xique ngo nembeat nicuajind para meamb saniüng. Xique sapiüng teat, mepiüng noic poch, quiaj apmajneaj a nembeol xic. 9 Cos xique aton sajiür nesaj xic cuane narang, at a xique sajiür xesoldado leaw sasajüw cuane netam marangüw. Sitiül xique sanasaj nop: “Quiür”, naj; nej apmamb. Sitiül sanasaj alinop: “Mac”, naj; nej aliüc. Tengwüy sanasaj nerang xenajiüt: “Irang aag agüy”, naj; nej apmarang ―aw.
10 Wüx tanguiay aag ayaj Teat Jesús mbayaw manguiay, quiaj tasaj leaw almaquiiüb, tapiüng:
―Naleaing sasaj icon ngo naxom masey anop tiül nipilan judío leaw ayar sandeac matnej aaga naxey cam. 11 Aton sasaj icon, alinoic nüt aliüc xeyay palpálwüx nipilan imiün nonüt, imiün noleat, apchetemoj maquiüjpüw teat Abraham, teat Isaac, teat Jacob tiül cielo tiül micambaj Teat Dios. 12 Pero altiül nipilan judío leaw apiüngüw apmajlüyiw tiül micambaj Teat Dios, apmajlosüw tiül pojniün, quiaj apmajiüntsüw, apmenchicnchic olüiquiw nejiw ―aw.
13 Condom quiaj Teat Jesús tasaj aaga natang soldado:
―Quiür ijtsor, cos teyar sandeac atquiaj apmajlüy ―aw.
Aaga nerang minajiüt nej a soldado tíülan aaga ores quiaj tajneaj.
Wüx tajneaj müm miocuats Pedro
(Mr. 1:29-31; Lc. 4:38-39)
14 Condom quiaj tamb Teat Jesús andüy aniüng Pedro. Quiaj tajaw niün andeow najtaj miocuats Pedro, alwüx mats, tenguial müüch nej nerraar. 15 Quiaj Teat Jesús tamb marreeg owix aaga najtaj, ajneaj wüx üüch nej nerraar. Quiaj witiüt tarang nej üetiw.
Teat Jesús tüüch majneaj xeyay moniün andeow
(Mr. 1:32-34; Lc. 4:40-41)
16 Wüx langwiiüts taquiüjpüw mamb niüng ajlüy Teat Jesús xeyay nipilan leaw alwüx ombasüw nejiw nimeech. Quiaj tawün nimeech wüx ombasüw nipilan wüx mipoch nej, at aton tataag majneaj meáwan moniün andeow. 17 Atquiaj tarang para alndom majlüy atnej tarang nomb tiül minawiig nej teat Isaías, aaga nendeac andeac Teat Dios, cos tapiüng: “Nejáyan quiaj tawün iün andeowaats, aton tajoy wüx ombas nej meáwan necoy ocueajiiüts”, aw.
Leaw tandiüm mandüüb Teat Jesús
(Lc. 9:57-62)
18 Wüx tajaw Teat Jesús laxeyay nipilan alniüng ajlüy nej, quiaj tasaj minipilan nej:
―Tabaats amongoots andüy necamb a nadam yow quiaj ―aw.
19 Quiaj ajngot nop naxey nendüy wüx aaga poch tüünd Moisés. Tasaj Teat Jesús:
―Teat Naxey, xique sanandüüb ic mamb leaw niüng apmeamb ―aj.
20 Quiaj tasaj nej Teat Jesús:
―Wiül ajiür ombiüm nej, at a quiec aton; nganüy a Teat Naxey ngo majiür nguiane mapiib omal ―aj nej.
21 Nop minipilan nej tasaj nej:
―Teat, sandiüm nacül leaw ndoj andeow xeteat namiüt; quiaj sanandüüb ic ―aw.
22 Quiaj tasaj nej Teat Jesús:
―Tabar nganüy indüüb xic, icueat, ich majlüy mondeow memiütayej nejeyéjan quiaj ―aj nej.
Teat Jesús talomboch iünd, at omal yow
(Mr. 4:35-41; Lc. 8:22-25)
23 Condom quiaj tajtep tiül müx Teat Jesús, tambüw maquiüjpüw nej minipilan nej. 24 Aleambüw tiül ndec, quiaj taw noic nadam iünd, anmachaachaach tiül müx omal yow, pero Teat Jesús almameay. 25 Quiaj tambüw minipilan nej mapacüjchiw nej, tasajüw:
―¡Teat, imbeol xicon; laliüc tsoyomoots tiüt! ―ajüw nej.
26 Quiaj tasaj nejiw:
―¿Neol termbolana? ¿Neol tapateay iyacan imeajtsan wüx xique? ―aj nejiw.
Condom quiaj witiüt. Talic a iünd lombom, at a yow majlǘyan. Quiaj lambat. 27 Ajcüwa monxey mbayatoj, tapiüngüw:
―¿Cuame nipilan nej aaga naxey quiaja? Cos iünd at a yow ayariw nej andeac ―awüw.
Monxey monaw Gadara alwüx ombasüw nimeech
(Mr. 5:1-20; Lc. 8:26-39)
28 Wüx tajtepiw necamb aaga nadam yow quiaj tiül iüt Gadara, quiaj tajngotoj ijpüw monxey imiünüw tiül niüng amiüraad mondeow. Alwüx ombasüw nimeech, lamüüch nejiw michachiw. Nejiw xowüy lapatüw, nejinguind ngondom mamong amb tiül aaga tiiüd quiaj. 29 Wüx tajngotoj, tendeacüw napac, tapiüngüw:
―¿Cuane indiüm merang wüx ximbasan a ique Jesús micual Teat Dios? ¿Neol tewiün meaach xicon namongochiün ngo majneaja, sitiül nganaw matüch a nüte? ―ajüw nej.
30 Alquiaj noic ajlüy sow tenguial üetiw, miünquiájan tam niüng ajlüyiw nejiw. 31 Quiaj a nimeech tatüniw nej ocueaj, tasajüw nej:
―Sitiül apmewün xicon, iich xicon namban najmeliün tiül a sow quiün ―awüw.
32 Quiaj tasaj nejiw Teat Jesús:
―Quiüran ―aw.
Quiaj tambüw tandüyiw tiül a sow. Almajmeliw tiül, quiaj tecuiürrüw a sow, ambüw wüx tiüc tajmiücüw tiül yow, tümb mandeowüw.
33 Condom ajcüwa monjiür sow mbayajow; quiaj tecuiürrüw andüyiw tiül cambaj. Tapots masajüw nipilan cuane tajlüy; at tapiüngüw nguineay tarangüch wüx ombasüw ajcüw leawa üüch nejiw michachiw nimeech. 34 Quiaj tambüw majawüw Teat Jesús meáwan nipilan imiünüw tiül a cambaj quiaj. Wüx tapeayiw quiaj, tatüniw ocueaj maw quiaj tiül miiütüw nejiw.