9
Teat Jesús tüüch ram oniiüg nop somb
1 Teat Jesús wüx tamong tiül tiiüd, tajaw nop naxey nesomb nde wijquiaw. 2 Quiaj minipilan nej Teat Jesús tatüniw nej manguiayiw:
―Rabí ¿neol wijquiat nesomb aaga naxey quiaja? ¿Jane tajiür nisoete, miteat neje ngwüy mimüm neje, ngwüy nejay ajiür nisoete? ―ajüw nej.
3 Teat Jesús tasaj nejiw:
―Ngome cos nej nerang nisoet, taton ngome miteat nej mimüm nej. Tajlüy atquiaj cos Teat Dios atquiaj apmajüiquich leaw alndom marang. 4 Wǘxan aliün tiüt nüt netam narang minajiüt aaga neech xic niün, cos aliüc apojniüm, quiaj nejinguind langondom marang najiüt. 5 Wǘxan saliün ningüy wüx iüt, sajlüy atnej ran ―aj nejiw.
6 Ndójan mapiüng aag ayaj, quiaj tateonts tiüt onts ombeay nej, tarang ndeor. Condom tayac wüx oniiüg aaga nesomb quiaj. 7 Quiaj tasaj:
―Quiür ijants iniiüg tiül oniiüg yow nenüt Siloé ―aj. Aaga poch Siloé quiaj apiüng wüx leaw üünd mamb.
Quiaj aaga nesomb tamb mapej oniiüg; camüm mandilil lajneaj, larraw oniiüg. 8 Condom quiaj meáwan monlüy niüng ajlüy aniüng nej, at meáwan leaw tajawüw nej nesomb tapiüngüw:
―¿Neol, ngome aag ayaj ajlüyay chetem, metüneaye? ―awüw.
9 Altiül tapiüngüw:
―Nejay ―awüw.
Altiül tapiüngüw:
―Ngome áag, masey ajüic atnej ―awüw.
Quiaj tasaj nejiw aaga naxey:
―Xiquiay ―aj nejiw.
10 Condom tatüniw nej manguiayiw:
―¿Nguineay tejneaja, rat iniiüga? ―ajüw nej.
11 Quiaj tasaj nejiw:
―Aaga naxey nenüt Jesús tarang ndeor mayac wüx xiniiüg, condom tasaj xic: “Quiür tiül Siloé, ipej iniiüg quiaj”, aj xic. Quiaj tambas. Wüx tapejiüs xiniiüg, quiaj rat sajaw ―aj nejiw.
12 Quiaj tatüniw nej manguiayiw:
―¿Nguiane almajlüy aaga naxey quiaja? ―awüw.
Quiaj tapiüng:
―Ngo najaw ―aw.
Fariseos atüntüniw manguiayiw aaga lamong misomb quiaj
13 Condom quiaj taquiüjpüw mamb aaga naxey lamong misomb andüy niüng ajlüyiw a fariseos. 14 Aaga nüt wüx Teat Jesús tarang ndeor müüch majneaj aaga somb, aag ayaj wüx nüt axoodaran. 15 Quiaj ajcüwa fariseos tandüyiw wüx matüniw manguiayiw aaga naxey nguineay tajneaj oniiüg. Quiaj tasaj nejiw:
―Tayac wüx xiniiüg ndeor. Condom tapejiüs xiniiüg, nganüy saxom najaw ―aj nejiw.
16 Altiül fariseos tapiüngüw:
―Aaga naxey quiaj ngome ocueaj Teat Dios, cos arang cuajantanej wüx nüt axoodaran ―awüw.
Altiül tapiüngüw:
―Aaga naxey ngome nop nerang ngo majneaj, cos nop nerang ngo majneaj ngondom marang meáwan najneaj leaw nej arang quiaj ―awüw.
Atquiaj nejiw ngo mandeacüw nóiquian. 17 Condom tandüyiw wüx matüniw manguiayiw aaga naxey lamong misomb quiaj, tasajüw:
―Jowa ique ¿cuane ipiüng, jane nej aaga naxey ipiüng netaag majneaj iniiüga? ―ajüw.
Quiaj tasaj nejiw:
―Xique sapiüng nej nop nendeac andeac Teat Dios ―aj nejiw.
18 Naleaing ajcüwa monajiüt tiül judíos ngo mandiümüw mayariw andeac aaga naxey quiaj; apiüngüw ngome naleaing tesomb, nganüy lajneaj. Quiaj tapajüw miteat nej, 19 tatüniw manguiayiw:
―¿Aag agüy micualana, ipiüngan nesomb wijquiata? Jow nganüy, ¿nguineay rat oniiüga? ―ajüw.
20 Quiaj miteat nej tapiüngüw:
―Naleaing nej xecualan nde wijquiaw nesomb. 21 Pero ngo najawan nguineay tajneaj, jane neech nej ram oniiüg. Itüniün menguiayiün nejay; nej latang, alndom masaj icon nguineay tajlüy ―awüw.
22 Atquiaj tapiüngüw miteat nej cos timboloj mandüyiw ajcüwa monajiüt, cos ajcüwa monajiüt lamandeacüw sitiül aljane mapiüng naleaing Teat Jesús nej aaga Cristo lapiürang aliüc, nómban apmajwan tiül a sinagoga. 23 Áag tapiüngüw miteat nej: “Itüniün menguiayiün nejay cos nej latang”, awüw.
24 Condom monajiüt tandüyiw wüx mapajüw masajüw aaga naxey lamong misomb quiaj, tasajüw:
―Nganüy mbich isaj xicon naleaing, nde mewaiich; cos xicona sajawan Teat Dios netaag ic majneaj; aaga naxey quiaj nop nejiür nisoet, ngondom mataag ic majneaj ―ajüw nej.
25 Quiaj tasaj nejiw:
―Xique ngo najaw sitiül nej nop nejiür nisoet. Leaw xique sajaw tajlüyiüs nesombas, nganüy larraw xiniiüg ―aj nejiw.
26 Tandüyiw wüx matüniw manguiayiw:
―¿Nguineay tarang wüx imbasa? ¿Nguineay tüüch ram iniiüga? ―ajüw nej.
27 Quiaj tasaj nejiw:
―Lanasaj icon, pero naleaing icona ngo mendiüman menguiayiün. ¿Neol nganüy tendiüman napiüng alinomba? ¿Ngwüy, icona aton indiüman mendüjpiüna? ―aj nejiw.
28 Quiaj tajcüyiw, taliquiaw nej, tasajüw:
―Ique minipilan aaga naxey quiaj, nganüy xicona mbich minipilan xicon teat Moisés. 29 Xicona sajawan Teat Dios tandeac aweaag teat Moisés; nganüy aaga naxey quiaj ngo najawan nguia naw ―ajüw nej.
30 Quiaj tasaj nejiw aaga naxey:
―¿Nguineay aag ayaja? Icona ngo mejawan nguia naw, nganüy a xique sajaw lamüüch ram xiniiüg, aag ayaj xeyay najneajay. 31 Ajawaats Teat Dios ngo manguiay andeac nop nejiür nisoet; nej ambeol leaw monyamb nej, monrang leaw nej andiüm. 32 Ngome áag ajlüy aljane müüch ram oniiüg nop nesomb nde wijquiaw. 33 Sitiül aaga naxey quiaj ngome Teat Dios neech nej miün, ngondom marang nicuajind ―aj nejiw.
34 Quiaj tasajüw nej:
―Cuane ique, cos ique wüx wijquiatear lamejiür xeyay nisoet. Jow nganüy indiüm mequiaach xicon ―ajüw nej.
Quiaj tawüniw nej tiül a sinagoga.
Ajlüyiw atnej somb
35 Teat Jesús tanguiay lajwan tiül sinagoga aaga naxey quiaj. Condom wüx taxom, quiaj tasaj:
―¿Jowa ique, iyar andeac Micual Teat Diosa? ―aj.
36 Quiaj tasaj nej aaga naxey:
―Teat, isaj xic jane, para alndom nayar andeac nej ―aj nej.
37 Quiaj tasaj nej Teat Jesús:
―Lamejaw, cos nganüy nejay tenguial indeac anaag ―aj.
38 Condom quiaj aaga naxey taquieel micos nej tiüt teombas Teat Jesús, tasaj:
―Sayar indeac Teat ―aj.
39 Quiaj Teat Jesús tapiüng:
―Xique tiünas wüx aaga iüt cam najaw wüx asoeteran. Jane nesomb apndom maxom majaw; pero jane apíüngan ajaw apmajlüy atnej nesomb ―aw.
40 Condom altiül fariseos leaw aliw niüng ajlüy nej, wüx tanguiayiw aag ayaj, quiaj tasajüw nej:
―¿Ngwüy ipiüng xicona nesombasan atona? ―ajüw nej.
41 Quiaj tasaj nejiw Teat Jesús:
―Sitiül ndot icona nersomban, ngome apmejiüran nisoet. Pero cos ipiüngan ijawan meáwan, atquiaj apmecülíünan tiül isoetiün ―aj nejiw.